আটপাড়া উপজেলা

**আটপাড়া উপজেলা** বাংলাদেশের নেত্রকোণা জেলার একটি উপজেলা। এটি নেত্রকোণা জেলার মধ্যে আয়তনে সবচেয়ে ছোট উপজেলা। ৭ টি ইউনিয়ন ও ১৭৫ টি গ্রাম নিয়ে গঠিত আটপাড়া উপজেলা।

## অবস্থান ও আয়তন
আটপাড়া উপজেলার উত্তরে বারহাট্টা উপজেলা, দক্ষিণ কেন্দুয়া উপজেলা ও মদন উপজেলা, পূর্বে খালিয়াজুড়ি উপজেলা, মোহনগঞ্জ উপজেলা, পশ্চিমে নেত্রকোণা সদর উপজেলা।

## প্রশাসনিক এলাকা
thumb|আটপাড়া উপজেলার মৌজা জিওকোড ম্যাপ

আটপাড়া উপজেলায় বর্তমানে ৭টি ইউনিয়ন রয়েছে। সম্পূর্ণ উপজেলার প্রশাসনিক কার্যক্রম আটপাড়া থানার আওতাধীন।

;ইউনিয়নসমূহ:
* ১নং স্বরমুশিয়া
* ২নং শুনই
* ৩নং লুনেশ্বর
* ৪নং বানিয়াজান
* ৫নং তেলিগাতী
* ৬নং দুওজ
* ৭নং সুখহরি

## ইতিহাস

নেত্রকোণা জেলার আটপাড়া উপজেলার ইতিহাস অত্যন্ত প্রাচীন এবং বৈচিত্র্যময়। এই অঞ্চলের ঐতিহাসিক বিবর্তনকে নিচে বিস্তারিতভাবে উপস্থাপন করা হলো:

### নামকরণ ও প্রশাসনিক পটভূমি
ঐতিহাসিকভাবে বারো ভূঁইয়াদের শাসনামলে আটপাড়া অঞ্চলটি 'সরকার বাজুহা'র অন্তর্ভুক্ত ছিল। পরবর্তীকালে এটি নাসিরুজিয়াল ও ময়মনসিংহ পরগনার প্রশাসনিক সীমানায় আসে। তৎকালীন ময়মনসিংহ পরগনার প্রভাবশালী জমিদার ব্রজেন্দ্র কিশোর রায় চৌধুরী এই এলাকার গুরুত্ব বিবেচনা করে তাঁর নিজের নামানুসারে এর নাম রেখেছিলেন **ব্রজের বাজার**। জনশ্রুতি রয়েছে যে, পরবর্তী সময়ে নাম পরিবর্তন করে 'আটপাড়া' রাখা হলেও স্থানীয় প্রবীণ ও সাধারণ মানুষের মধ্যে এখনও 'ব্রজের বাজার' নামটি লোকমুখে প্রচলিত আছে।

আটপাড়া থানার প্রশাসনিক কার্যক্রম এক সময় নেত্রকোণা সদর এবং পরবর্তীতে বারহাট্টা থানা থেকে পরিচালিত হতো। ১৯১৭ সালের ২১ আগস্ট আটপাড়া একটি পূর্ণাঙ্গ থানা (পুলিশ স্টেশন) হিসেবে তার প্রশাসনিক কার্যক্রম শুরু করে। ১৯৬২ খ্রিষ্টাব্দে এটি সার্কেল উন্নয়নের আওতাভুক্ত হয় এবং ১৯৬৪ সালে এর নিজস্ব কার্যালয় স্থাপিত হয়। প্রশাসনিক সংস্কার ও বিকেন্দ্রীকরণের ধারাবাহিকতায় ১৯৮৩ সালের ২ জুলাই আটপাড়াকে একটি পূর্ণাঙ্গ উপজেলায় উন্নীত করা হয়।

### মুক্তিযুদ্ধ ও বীরত্বগাথা
১৯৭১ সালের মহান মুক্তিযুদ্ধে আটপাড়া উপজেলার বীর মুক্তিযোদ্ধাদের অবদান অনস্বীকার্য। ১৯৭১ সালের ১৯ আগস্ট বীর মুক্তিযোদ্ধারা আটপাড়া থানা আক্রমণ করেন। এই দুঃসাহসিক অভিযানে তৎকালীন থানার ভারপ্রাপ্ত কর্মকর্তা (ওসি) ও বেশ কয়েকজন রাজাকার নিহত হয় এবং মুক্তিযোদ্ধারা বিপুল পরিমাণ অস্ত্র ও গোলাবারুদ দখল করতে সক্ষম হন। একই বছরের ৭ অক্টোবর পাকিস্তানি হানাদার বাহিনী ও তাদের দোসর রাজাকারদের সাথে মুক্তিযোদ্ধাদের এক রক্তক্ষয়ী সম্মুখ যুদ্ধ সংঘটিত হয়, যেখানে তিন জন রাজাকার নিহত হয় এবং মুক্তিযোদ্ধাদের বীরত্বে শত্রুরা পিছু হটতে বাধ্য হয়।

### ঐতিহাসিক স্থাপনা ও সামাজিক আন্দোলন
মোগল স্থাপত্যশৈলীর এক অনন্য নিদর্শন হিসেবে এই উপজেলার স্বরমুশিয়া ও হরিপুর গ্রামের মধ্যবর্তী স্থানে **তিন গম্বুজবিশিষ্ট স্বরমুশিয়া-হরিপুর মসজিদ** বিদ্যমান, যা এ অঞ্চলের প্রাচীন মুসলিম ঐতিহ্যের সাক্ষ্য দেয়। এছাড়া রামেশ্বরপুর গ্রামের জমিদার রায় বাড়ির ধ্বংসাবশেষ আজও প্রাচীন ইতিহাসের স্মৃতি বহন করছে। 

ব্রিটিশ ঔপনিবেশিক শাসনামলে এ অঞ্চলে শক্তিশালী সামাজিক আন্দোলনের সূত্রপাত ঘটেছিল। তেলিগাতী ইউনিয়নের আমতী গ্রামের প্রগতিশীল সমাজ সংস্কারকগণ (যেমন— সোনাফর উদ্দিন, শরীয়ত খাঁ প্রমুখ) অত্যাচারী জমিদার শ্যাম বিশ্বাসের নিষ্ঠুর নিপীড়নের বিরুদ্ধে গণআন্দোলন গড়ে তুলেছিলেন। এই প্রতিবাদী আন্দোলন পরবর্তীতে সমগ্র জেলায় ছড়িয়ে পড়ে এবং শোষিত মানুষের মাঝে জাগরণ সৃষ্টি করে।

## জনসংখ্যার উপাত্ত
এখানের মোট জনসংখ্যা ১,৩২,৪৪০ জন।

## শিক্ষা
অতীতে শিক্ষার হার কম থাকলেও দিনেদিনে এই হার ক্রমশ বাড়তেছে ।
শিক্ষার হার:৬০%
আটপাড়া উপজেলায় ৩টি কলেজ ও ২টি উন্নত মানের মাদ্রাসা রয়েছে।
(১)তেলিগাতী সরকারি ডিগ্রী কলেজ। স্থাপিত:১৯৬৮খ্রী:।
(২) আটপাড়া ডিগ্রী কলেজ। স্থাপিত:১৯৮৫খ্রী:।

## অর্থনীতি
আটপাড়া উপজেলা মূলত কৃষি নির্ভর। এই উপজেলায় ধান, পাট, গম ইত্যাদি প্রধান অর্থকরী ফসল। এছাড়াও কুমড়া, আলু, পটল, সরিষা প্রচুর পরিমাণে চাষ করা হয় । প্রধান ফল-ফলাদি হচ্ছে আম, কাঁঠাল, কলা, জাম, লিচু, পেয়ারা, তরমুজ, সুপারি, পেঁপে ইত্যাদি। বিলুপ্ত বা বিলুপ্তপ্রায় ফসলাদি হচ্ছে কাউন, খেসারি, ছোলা, আউশ ধান, অড়হর, মাষকলাই। এখানে প্রচুর হাঁস-মুরগি এবং খামার,গরু-ছাগলের খামার, মৎস্য খামার রয়েছে যা কিনা এই উপজেলার অর্থনীতিকে এগিয়ে নিতে ব্যাপক অবদান রেখেছে। ব্যবসা বাণিজ্য পরিচালনায় এই উপজেলায় গড়ে উঠেছে অসংখ্য ছোট ও মাঝারি আকারের ক্ষুদ্র শিল্প।

## উল্লেখযোগ্য ব্যক্তিত্ব
* যোগেন্দ্রনাথ চক্রবর্তী - ভারতীয় উপমহাদেশের ব্রিটিশ বিরোধী স্বাধীনতা আন্দোলনের অন্যতম ব্যক্তিত্ব এবং বিপ্লবী।
* অখিল পাল - বাংলাদেশের খ্যাতিমান ভাস্কর ও শিল্পী।
* খালেকদাদ চৌধুরী - বিশিষ্ট সাহিত্যিক।
* আব্দুল খালেক - সংসদ সদস্য ও মুক্তিযোদ্ধা।
* খাদিজা আমিন- প্রাক্তন সংসদ সদস্য।
* নুরুল আমিন তালুকদার- প্রাক্তন সংসদ সদস্য।
* মনজুর কাদের কোরাইশী - প্রাক্তন জাতীয় সংসদ সদস্য।
* হেলাল হাফিজ - কবি ও সাংবাদিক
* কাহ্নপাদ - আদী যুগের কবি।
* মোসলেহউদ্দিন আহমেদ:বীর প্রতীক
* প্রদীপ রঞ্জন চক্রবর্তী -অবসর প্রাপ্ত সচিব ও বর্তমানে তিনি বাংলাদেশ প্রতিযোগিতা কমিশনের চেয়ারপার্সনের দায়িত্ব পালন করছেন।
* হেলালুজ্জামান - বীর প্রতীক খেতাবপ্রাপ্ত মুক্তিযোদ্ধা।
## জনপ্রতিনিধি
সাবেক উপজেলা চেয়ারম্যান হাজী খায়রুল ইসলাম।

## তথ্যসূত্র

## বহিঃসংযোগ
* 


বিষয়শ্রেণী:নেত্রকোণা জেলার উপজেলা